**Tájékoztató**

Vértesszőlős Község Önkormányzata által fenntartott óvodába a 2024/2025. nevelési évre történő jelentkezésről és beiratkozásról Vértesszőlős Község Önkormányzata Képviselő-testületének a 20/2024. (III.14) határozata alapján

**A hároméves kortól kötelező óvodai nevelés:**

A nemzeti köznevelésről szóló 2011. évi CXC. törvény rendelkezése szerint a gyermeknek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson kell részt vennie.

Ez a kötelezettség azon gyermekekre vonatkozik, akik 2021. szeptember 1. előtt születtek, és még nem járnak óvodába.

A kötelező óvodai nevelés korai fejlesztésben és gondozásban is teljesíthető. A szülő - a bölcsődei ellátásban részesülő gyermek kivételével - az óvodai nevelésben történő részvételre jogszabály alapján kötelezett gyermekét köteles beíratni a települési önkormányzat vagy a fenntartó által közzétett közleményben vagy hirdetményben meghatározott időpontban, vagy az óvodalátogatási kötelezettség alól felmentését kérni.

A szülő - tárgyév április 15. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, újabb kérelem alapján annak az évnek az augusztus 31. napjáig, amelyben a gyermek az ötödik életévét betölti, a fővárosi és megyei kormányhivatal általános illetékességgel eljáró járási hivatala felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja.

Tartós gyógykezelés alatt álló gyermek esetében a kérelem a tárgyév április 15. napja után is benyújtható.

A köznevelési törvény szerint az óvodai felvétel, átvétel jelentkezés alapján történik. Az óvodába a gyermek harmadik életévének betöltése után vehető fel. A szülő gyermeke óvodai felvételét, átvételét bármikor kérheti, a gyermekek felvétele folyamatos.

A köznevelési törvény alapján lehetőség van a két és fél éves gyermek felvételére is abban az esetben, ha minden, a településen lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

Amennyiben a napi négy órában óvodai nevelésre kötelezett gyermek az óvodakötelezettségét külföldön teljesíti, a szülő köteles arról a beiratkozás idejének jogszabályban előírt utolsó határnapját (május 20.) követő tizenöt napon belül, azaz 2024. június 4-ig írásban értesíteni az Oktatási Hivatalt.  
Ez a kötelezettség a szülőt akkor is terheli, ha gyermeke már óvodai jogviszonyban áll és óvodakötelezettségét a jövőben külföldön teljesíti. Ez esetben előzetesen köteles értesíteni a főigazgatót.

A bejelentéshez használható űrlap elérhető az Oktatási Hivatal honlapján ([www.oktatas.hu](http://www.oktatas.hu)) a Köznevelés menüpont Külföldi távozás bejelentése pontjából vagy <https://www.oktatas.hu/kozneveles/kulfoldre_tavozas_bejelentese> oldalról közvetlenül. A bejelentőlap elektronikus kitöltését követően a kérelmet aláírva a következő postacímre kell megküldeni: Oktatási Hivatal Köznevelési Nyilvántartási Főosztály, 1363 Budapest, Pf. 19.

A napi négy órában óvodai nevelésre kötelezett, az óvodával jogviszonyban álló gyermek szülője, ha gyermeke az óvodakötelezettségét a jövőben külföldön teljesíti, előzetesen köteles értesíteni a főigazgatót.

**Az óvodáztatási kötelezettség nem teljesítése esetén alkalmazandó jogkövetkezmények:**

A 3. életévet betöltött gyermek beíratásának elmulasztását a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. tv. 247. §-a szerint:

Az a szülő, vagy törvényes képviselő:

a) aki a szülői felügyelet, vagy gyámsága alatt álló gyermeket kellő időben az óvodába, illetve az iskolába nem íratja be,

b) aki nem biztosítja, hogy súlyos, vagy halmozottan fogyatékos gyermeke a fejlődését biztosító nevelésben, nevelés-oktatásban vegyen részt,

c) akinek a szülői felügyelete, vagy gyámsága alatt álló gyermeke ugyanabban az óvodai nevelési évben az iskolai életmódra felkészítő foglalkozásokról, illetőleg ugyanabban a tanévben az iskolai kötelező tanórai foglalkozásokról igazolatlanul a jogszabályban meghatározott mértéket, vagy annál többet mulaszt, szabálysértést követ el.

A szabálysértés pénzbírsággal is büntethető, melynek mértéke ötezer forinttól százötvenezer forintig terjedhet.

Az óvoda, az Alapító Okirata alapján biztosítja a szlovák nemzetiségi nevelést (nemzetiségi nyelv és hagyományok megismerése, ápolása) és az integráltan nevelhető sajátos nevelési igényű gyermekek nevelését, ellátását.

**Az óvodába történő jelentkezés, a felvételről szóló döntés, beiratkozás:**

Az óvodai jelentkezéshez JELENTKEZÉSI LAP kitöltése szükséges, mely letölthető a <https://samufalviovoda.hu> oldalról.

Kérjük a Szülőket, hogy a kitöltött és aláírt jelentkezési lapot a beiratkozásra hozzák magukkal. Amennyiben nincs a szülőnek lehetősége letölteni a jelentkezési lapot, akkor munkanapokon 8-15 óra között személyesen is kérheti az óvodában.

Az óvodai jelentkezés személyes megjelenéssel történik.

A szülők szabad intézmény-választási jogukat óvodák esetében is gyakorolhatják.  
A gyermeket elsősorban abba az óvodába kell felvenni, átvenni, amelynek körzetében lakik.

**Óvodánk felvételi körzete:** Komárom-Esztergom Vármegye, de elsősorban Vértesszőlős Község közigazgatási területe.

A településen lakóhellyel rendelkező gyermekek, valamint a településen dolgozó szülők gyermekei kerülnek felvételre, csak szabad kapacitás esetén fogadunk más településről is gyermekeket.

A főigazgató a felvétel tárgyában az óvodához eljuttatott felvételi kérelmek alapján hozza meg döntését legkésőbb 2024. május 24-ig, melyről írásban értesíti a szülőt.

**A jogorvoslati eljárás szabályai:**

A főigazgató írásbeli döntése ellen a szülői felügyeleti jogot gyakorló szülő a közléstől számított tizenöt napon belül illetékmentes fellebbezési kérelmet nyújthat be a fenntartóhoz (önkormányzati fenntartási óvoda esetében a jegyzőhöz) A fenntartó nevében a jegyző jár el és hoz másodfokú döntést.

**A beiratkozás időpontja:**

**2024. április 24. (szerda) 8.00-17.00 óráig**

**2024. április 25. (csütörtök) 8.00-16.00 óráig**

Az óvoda, ahová a gyermek felvételt nyert, a személyi adatok alapján berögzíti a Köznevelés Információs Rendszerébe a beiratkozás tényét, melynek eredményeképpen a gyermek jogviszonya létrejön.

**Az óvodai beiratkozás napján kell bemutatni a beiratkozáshoz szükséges iratokat:**

- a gyermek nevére kiállított személyazonosságot igazoló hatósági igazolványokat (személyi igazolvány, születési anyakönyvi kivonat, vagy útlevél),

-lakcímet igazoló hatósági igazolvány (lakcímkártya),

-a gyermek TAJ kártyája,

- a szülő személyazonosságát igazoló hatósági igazolványokat (személyi igazolvány, útlevél vagy vezetői engedély)

- lakcímet igazoló hatósági igazolvány (lakcímkártya).

-  gyermek esetleges betegségeit igazoló dokumentumok,

- amennyiben gyermekük szakértői véleménnyel rendelkezik a sajátos nevelési igényről

- szakvélemény, beilleszkedési-tanulási-magatartási zavar megállapításáról szóló szakvélemény,

- az étkezési térítési díj megállapításához a gyermekvédelmi kedvezményről, tartós betegségről.

**2024. évben az első óvodai foglalkozási nap – a tanév/nevelési év első napja: 2024. szeptember 2. (hétfő)**